Szabó Hanna: Az igazi csodák

 Meleg napfény érintette meg a bőröm, fákkal teli ösvény tárult elém. Messziről lehetett látni, ahogy az állatok néznek engem. A távolban két fa között egy kis átjáróra lettem figyelmes. Halk léptekkel közeledtem a fényhez, nehogy megzavarjam az erdő csöndes világát. Mikor odaértem, átléptem a fák közötti résen, és mintha egy teljesen más helyre csöppentem volna.

 Egy gyönyörűszép mező vett körül legelésző vadlovakkal, felhők között szárnyaló madarakkal az égen. Távolban lehetett hallani a patak csobogását és a békák brekegő hangját. Egy szivárványszínű pillangó repült rá a kezemre, és gyönyörködve néztem végig rajta, amíg el nem repült. A friss szél belekapott a hajamba, amitől eléggé kócos lettem. Messze-messze egy nagy fekete felhőre figyeltem fel. A állatok egy szempillantás alatt eltűntek, mintha tudták volna, hogy készül valami. Visszarohantam az erdőbe még időben, mivel egy másodperc alatt eleredt az eső. De nem féltem, mert egy gyönyörű lombkoronájú tölgyfa alatt biztonságban érezhettem magam. Egy bokor mögött két vörös fül tűnt fel, és egy barna szempárral szemeztem. Halk léptekkel közeledtem a növény felé, nehogy elijesszem a titokzatos állatot. Majd széthúztam a bokor ágait és egy rókacsalád volt elbújva a növény mögött, Nagyon meglepődtem, de széles mosollyal néztem őket.

 A hátam mögött egy nagyon keservesen síró hangot hallottam. Gyorsan elengedtem a bokor ágait és megfordultam. Egy nagyon pici mókust találtam a fa alatt, aki fel akart menni a fára a családjához, de a lába sérült lehetett. Viszont olyan magasan volt, hogy nem tudtam elérni.

- Gyorsan ki kell találnom valamit. Így nem hagyhatom itt - mondtam magamban. A földön talált gallyakból és nagyobb kövekből próbáltam egy kis emelkedőt építeni, reménykedve abban, hogy elérem. Szerencsére sikerült, így boldogan raktam vissza a fa tetejére a bajbajutott kis mókust, és újabb élménnyel gazdagodtam.

 Majd végre elállt az eső. Kinéztem a két fa között a mezőre. A fű, mint a reggeli harmat, az ég fehér bárányfelhőkkel borítva. Lassan az állatok is előjöttek féltve őrzött otthonukból. A virágok újra kinyílva éreztették csodálatos illatukat, amire a méhek egyből fel is figyeltek. Az égen még egy szemet gyönyörködtető szivárvány is megjelent. Tényleg lenyűgöző volt minden apró részlet, amit láttam. Egy szemét sem volt a földön! Tiszta talaj, tiszta levegő, egészséges állatok és növények szabadon, korlátok nélkül, boldogan! Hetekig néztem volna a tájat és a mező összes csodáját, mivel ilyet még életemben nem láttam. Nem akartam innen elmenni, de sajnos muszáj volt felkelnem ebből az álomból. Vissza kell mennem a mai világba, vissza oda, ahol nem érezhetem ugyanezeket a csodákat. Nagyon fog hiányozni az a hely, ahol az ember még igazán boldog lehet és mosolyogva nézheti a természet igazi kincseit. Egy utolsó búcsúzásképpen vettem egy nagy levegőt karjaimat kitárva, és annyit mondtam: Ilyen az igazi élet!

 Felkeltem. Kinéztem az ablakon látva azt, hogy mennyi szemét van. Visszagondoltam az álmomba, és magamban azt kérdeztem, hogy érdemes volt felkelni? Ott hagyni mindazt, amiről sohasem gondoltam volna, hogy valaha látok ilyet? A mai napig ez a kérdés jár a fejembe és még nem tudtam válaszolni. Talán nem is tudnék. Már tényleg azt mondhatom, hogy ennél szebb álomban nem is lehetett volna részem!